Document ID: /fineweb-2-swissfilter-quality_10-filterrobots/filtered/02816.jsonl.gz/19

Danas je službeno zadnji dan Olimpijskih igara 2020. Kao i svake godine do sada, završavanje igara obilježeno je spektakularnom završnom svečanošću.
Olimpijske igre 2020 za Hrvatsku su osme uzastopne ljetne Olimpijske igre na kojima sudjeluje kao samostalna članica, a predstavljalo ju je 59 sportašica i sportaša. Uz ukupno 8 osvojenih medalja, Hrvatska se smjestila na 26. mjestu ukupne ljestvice, samo 2 mjesta iza Švicarske.
Švicarska je do sada sudjelovala na svim ljetnim Olimpijskim igrama modernoga doba, osim 1956. godine u Melbourneu. Ove godine predstavljalo ju je ukupno 107 sportašica u sportaša u 19 različitih disciplina, a s ukupno 13 osvojenih medalja smjestila se na 24. mjesto ukupne ljestvice.
Hrvatska se s Olimpijskih igara 2020. vraća s 3 osvojene zlatne medalje: braća Sinković osvojila su zlatnu medalju u veslanju, unutar kategorije dvojac bez kormilara, Matea Jelić osvojila je zlato u kategoriji taekwondo do 67 kg, a teniski par Mektić i Pavić svoje su zlato osvojili u hrvatskom finalu, protiv Marina Čilića i Ivana Dodiga. Uz 3 zlatne medalje, Hrvatska je osvojila i 3 srebra te 2 bronce.
Švicarska je također osvojila 3 zlatne medalje: Belinda Benčić osvojila je medalju u tenisu, Nina Christen u streljaštvu, a Jolanda Neff u brdskom biciklizmu. Uz 3 zlata, Švicarska je osvojila i 4 srebrne i 6 brončanih medalja.
Uvjerljivi pobjednici ovih Olimpijskih igara su sportaši iz SAD-a, s čak 113 osvojenih medalja. Njih slijede Kina s 88 i Japan s 58 medalja.